জাহাঙ্গীরের জন্মস্থান বরিশাল জেলার বাবুগঞ্জ থানার আগরপুর ইউনিয়নের রহিমগঞ্জ গ্রামে। পিতা আবদুল মোতালেব হাওলাদার। পিতামহের নাম আবদুর রহিম হাওলাদার। তাঁর নামে গ্রামের নাম হয় রহিমগঞ্জ। রহিমগঞ্জের প্রাকৃতিক পরিবেশ ছিল তাঁর বড় হওয়ার স্বপ্নভূমি। দুই চোখভরে দেখেছেন অপরূপ প্রকৃতি। দেখেছেন প্রকৃতির নিষ্ঠুরতাও। নদীভাঙনে তলিয়ে গেছে পৈতৃক সম্পত্তি। কৃষিজমি নদীর ভাঙনে হারিয়ে গেলে সংসারে শুরু হয় টানাপোড়েন। তার ওপর বাবা ছিলেন গানপাগল মানুষ। প্রাণভরে গাইতেন মুর্শিদি, মারফতি, বাউলগান। মরমি গানের পাশাপাশি দেশপ্রেমের গানও তাঁকে উজ্জীবিত করেছে।